Wees gewaarsku oor krag - Government - Windhoek Express
Thursday, May 23rd, 2019 15:31:58
Onwettige elektrisiteitsaansluitings beskadig nie net munisipale toerusting nie, dit kan ook lewens eis.
Die stadsraad het 'n beroep op die inwoners gedoen om diegene aan te meld wie ontwetttige elektrisiteitskonneksies koppel. Foto ter illustrasie/ TimesLive
Yolanda Nel - Die Windhoekse stadsraad het die publiek teen onwettige elektriese aansluitings gewaarsku en gesê dit plaas die hele gemeenskap in gevaar.
“Weerlose lede van die gemeenskap soos kinders, word deur onwettige elektriese aansluitings aan onveilige drade blootgestel,” het die stadsraad se skakelbeampte, Lydia Amutenya, tydens 'n mediageleentheid gesê.
Volgens die stadsraad is daar die afgelope ses jaar reeds ses mense dood ná hulle geskok is omdat hulle self probeer het om elektrisiteit aan te sluit.
“Onwettige aansluitings trek te veel krag van die network, wat langer kragonderbrekings vir kliënte wat wel betaal, tot gevolg het,” het sy gesê. Boonop veroorsaak dit ook skade aan munisipale toerusting.
Die stadsraad het telke male onwettige aansluitings verwyder, maar dit word weer gekoppel sodra die stadsraad se werknemers weg ry. “Gemeenskapslede is gewoonlik baie aggresief teenoor ons werknemers en moet die stadspolisie by tye tussenbeide tree om ons personeel te beskerm,” het Amutenya gesê.
Die stadsraad doen 'n beroep op alle inwoners om nie betrokke te raak waar ander besig is met onwettige aansluitings nie en om skuldigdes aan te meld. Die nommer wat geskakel moet word, is 290 2452 of 290 2454.